PATVIRTINTA

Vilniaus paslaugų verslo profesinio

mokymo centro direktorės

2024 m. sausio 23 d. įsakymu Nr. 1V -9

**NACIONALINIO GROŽIO PROFESIJŲ MOKINIŲ TALENTŲ**

**KONKURSO 2024 NUOSTATAI**

**I SKYRIUS. BENDROSIOS NUOSTATOS**

1. Nacionalinį grožio profesijų (kirpėjų, kosmetikų / vizažistų) mokinių talentų konkursą organizuoja Vilniaus paslaugų verslo profesinio mokymo centras.

2. Nacionalinio grožio profesijų (kirpėjų, kosmetikų / vizažistų) mokinių talentų konkurso nuostatai reglamentuoja konkurso tikslą, organizavimą, dalyvius, laiką, sąlygas, vertinimą ir apdovanojimų skyrimo tvarką.

3. Informacija siunčiama kiekvienai profesinio mokymo įstaigai, mokančiai pagal kirpėjo, kosmetiko / vizažisto profesinio mokymo programas.

4. Konkurso tikslas –lavinti mokinių profesinį meistriškumą ir kūrybiškumą, skatinti profesinių mokymo įstaigų mokytojų dalijimąsi gerąja patirtimi.

5. Vilniaus paslaugų verslo profesinio mokymo centras įsipareigoja pateikti informaciją apie konkursą ir jo rezultatus Kvalifikacijų profesinio mokymo plėtros centrui.

**II SKYRIUS. KONKURSO ORGANIZAVIMAS**

6.Konkurso rungtys.

6.1. kosmetiko / vizažisto profesinio mokymo programų mokiniams:

6.1.1. Atlikti veido odos priežiūros procedūrą, naudojant kreminę kaukę. Procedūra atliekama modeliui, kuriuo pasirūpina centras. Aprašas pateiktas 1 priede.

6.1.2. Atlikti vakarinį makiažą. Makiažas atliekamas modeliui, kurį dalyvis atsiveža kartu. Aprašas pateiktas 2 priede.

6.2. kirpėjo profesinio mokymo programų mokiniams:

6.2.1. Atlikti vakarinę-komercinę šukuoseną. Šukuosena atliekama manekenui. Aprašas pateiktas 3 priede.

6.2.2. Sugarbanoti plaukus žnyplėmis ir suformuoti šukuoseną. Šukuosena atliekama manekenui. Aprašas pateiktas 4 priede.

6.2.3. Atlikti moterų gradacinį plaukų kirpimą. Kirpimas atliekamas manekenui. Aprašas pateiktas 5 priede.

7. Konkurso dalyviams suteikiamos priemonės rungčių užduotims atlikti:

7.1. kirpėjo profesijos mokiniams – darbo vieta su veidrodžiu, vežimėlis;

7.2. kosmetiko, vizažisto profesijų mokiniams – kosmetologinė kėdė / masažinis stalas, meistro kėdutė, stalelis, lempa-lupa, modelis; vienkartinės ir dezinfekavimo priemonės; atliekantiems makiažą, – veidrodis, kliento kėdė (pagal poreikį dalyviai atsiveža lempą, kėdę modeliui).

8. Registracija į konkursą:

8.1. konkurso dalyviams iki 2024 m. vasario 12 d. (imtinai) užpildyti elektroninę anketą <https://forms.gle/VtxGxdgrcuPqSdFH6>;

8.2. dalyvių / modelių sutikimus dėl fotografavimo, darbų viešinimo atvežti važiuojant į konkursą.

8.3. konkurse taikomas registracijos mokestis po 10 Eur (dalyviui ir mokytojui) Pasibaigus registracijai, delegavusios savo atstovus mokymo įstaigos, gaus sąskaitas apmokėjimui.

**III SKYRIUS. KONKURSO RUNGČIŲ VERTINIMAS**

9. Kiekvienai konkurso rungčiai vertinti sudaroma atskira komisija.

10. Komisijoje dalyvauja profesijos mokytojas, paruošęs mokinį konkursui.

11. Komisijos narys vertina darbus tik tos rungties, kuriai paruošė mokinį.

12. Komisijos narys savo mokinio darbo nevertina (vertinimo lentelėje pažymi ties savo pavarde **V ir išbraukia savo mokinio darbo vietos numerį**).

13. Baigus vertinti, komisijos narys suskaičiuoja balus ir pateikia vertinimo lapus priežiūros komisijai.

14. Komisijos darbui vadovauja komisijos pirmininkas, nesusijęs nei su viena profesinio mokymo įstaiga. Komisijos pirmininko pareiga spręsti nenumatytas situacijas ir objektyviai vertinti visų dalyvių darbus.

15. Rungtys stebimos priežiūros komisijos, turinčios teisę skirti baudos taškus už nusižengimus (-1 taškas nuo galutinės taškų sumos).

**IV SKYRIUS. KONKURSO DALYVIAI**

16. Konkurso dalyviai – grožio srities pirminio ir tęstinio profesinio mokymo programų mokiniai, tebesimokantys profesinio mokymo įstaigose.

17. Konkurse atstovauti profesinio mokymo įstaigai gali vienas mokinys vienoje konkurso rungtyje.

Nacionalinio grožio profesijų mokinių

talentų konkurso 2024 nuostatų

1 priedas

**NACIONALINIS GROŽIO PROFESIJŲ MOKINIŲ TALENTŲ KONKURSAS 2024**

**VEIDO ODOS PRIEŽIŪROS PROCEDŪRA NAUDOJANT KREMINĘ KAUKĘ**

Kosmetikų rungtis: atlikti veido odos priežiūros procedūrą, panaudojant kreminę kaukę.

**Kosmetikų rungties užduoties kriterijai, etapai ir vertinimas**

1. Kliento priėmimas ir paruošimas procedūrai. *Laikas: iki 5 min.*

2. Veido ir kaklo odos pirminis nuvalymas, atliekamas naudojant kosmetines priemones (pienelį, toniką, micelinį vandenį, akių / lūpų makiažo valiklį).

*Vertinama:* taisyklingas dekoratyvinės ir kitos kosmetikos nuvalymas nuo odos, blakstienų, viršutinio voko, antakių, lūpų. *Laikas: iki 8 min.*

3. Kliento apklausa, apžiūra ir odos tipo bei būklės diagnostika, kliento kortelės pildymas. Diagnostikai naudojama lempa-lupa. Pastebėjimai užrašomi kliento kortelėje. *Laikas: iki 10 min.*

4. Odos šveitimas. Galima atlikti tik mechaninįšveitimą. *Laikas: iki 7 min.*

*Vertinama*: šveičiamojo kremo užtepimo ir atlikimo technika bei estetika.

5. Kosmetinis masažas. Atliekamas pasirinktas klasikinis veido masažas. Pasikartojančių judesių kiekis turi būti sumažintas, atsižvelgiant į laiką. *Laikas: iki 15 min.*

*Vertinama:* pademonstruoti visi klasikinio masažo judesiai.

6. Kaukės užtepimas, laikymas ir nuvalymas. Kaukė turi būti paruošta ir užtepta laikantis gamintojo nurodymų. Leidžiamas neženklus kaukės laikymo laiko sutrumpinimas (lyginant su rekomenduojamu pagal gamintojo technologiją). Kaukės nuvalymo technologija turi atitikti kosmetinės priemonės gamintojo nurodymus. *Laikas: iki 15 min.*

7. Veido odos priežiūros procedūros užbaigimas. Priemonės (serumai, kremai) tepamos ant veido, kaklo odos, paakių pagal rekomendacijas, pateiktas kliento kortelėje, bei gamintojo technologiją. *Laikas: iki 10 min.*

8. Rekomendacijos. Dalyvis paaiškina klientui tolimesnę odos priežiūrą namuose, rekomenduoja tolimesnę priežiūrą salone, palydi klientą, sutvarko darbo vietą. *Laikas: iki 10 min.*

SVARBU! Visos veido odos priežiūros procedūros metu naudojamos kosmetinės medžiagos turi atitikti priemones, užrašytas kliento kortelėje!

**Teisėjai** vertins:

* darbo vietos paruošimą ir sutvarkymą, darbo saugos taisyklių laikymąsi;
* dalyvio estetinę išvaizdą;
* kliento sutikimą ir priėmimą;
* kliento kortelės užpildymą;
* veido odos priežiūros procedūros atlikimo eiliškumą;
* veido odos priežiūros procedūros atlikimo estetiškumą;
* profesinius praktinius įgūdžius.

**Trukmė**: 80 min.

**Vertinimo taškai** pateikiami vertinimo komisijai.

**Rezultatai.** Maksimalus taškų skaičius – **25 taškai.**

Konkurso dalyviui suteikiama:

* kosmetologinė kėdė / masažinis stalas,
* lempa-lupa,
* kosmetinis stalelis,
* kėdutė kosmetikui,
* vienkartinės priemonės (paklodė, kepurėlė, vatos diskeliai ir pagaliukai, kosmetinės servetėlės),
* dezinfekcinė priemonė rankoms ir paviršiams,
* modelis.

Konkurso dalyvis veido odos priežiūros procedūrą atlieka naudodamas savo pasirinktas kosmetines priemones, taip pat pasirūpina kitomis reikalingomis priemonėmis.

Rekomenduojama: *veido odos procedūrai atlikti reikalingos priemonės:*

* pirminiam veido valymui: prausiklis, tonikas, akių makiažo valiklis;
* 1–2 rūšių mechaniniai šveitikliai;
* priemonės masažui (kremas / aliejus);
* 2–3 rūšių kaukės įvairiems odos tipams;
* 2–3 rūšių veido kremai, produktai, skirti paakiams;
* šepetėliai kaukės aplikacijai;
* vienkartinės kempinėlės, valymo pirštinės arba vienkartinės pirštinės;
* juostelės galvai;
* rankšluosčiai (2 dideli ir 2 maži, mažus galima turėti vienkartinius).

Nacionalinio grožio profesijų mokinių

talentų konkurso 2024 nuostatų

2 priedas

**NACIONALINIS GROŽIO PROFESIJŲ MOKINIŲ TALENTŲ KONKURSAS 2024**

**VAKARINIS MAKIAŽAS**

**Kosmetikų / vizažistų rungties aprašymas:** vakarinis makiažas, atliekamas modeliui.

Vakarinis makiažas turi būti sukurtas pagal naujausias mados tendencijas. Pradedant darbą, modelio veidas turi būti paruoštas atlikti makiažą. Makiažo spalvos turi atitiktį modelio spalvinį tipą. Modelis aprengtas juoda kokteiline suknele, avi vakaro batelius, galimi aksesuarai, tinkantys prie bendro įvaizdžio. Plaukų sušukavimas – klasikinis kuodelis.

**Kriterijai ir reikalavimai**

**Makiažo technika.** Makiažas turi būti atliktas techniškai – matomas makiažo techninis sudėtingumas (spalvų kiekis ir perėjimai, linijų bei formų išraiška).

**Makiažo švara ir veido padengimas.** Veido padengimas ir veido formų modeliavimas turi būti atliktas švariai ir techniškai – užmaskuoti modelio veido odos trūkumai, parinktas tinkamas kreminės pudros atspalvis, sluoksnio storis, tinkamas korekcijos techninis sprendimas. Turi būti išryškintas veido kompozicinis centras (akys arba lūpos).

**Makiažo spalvos.** Akių šešėliavimas turi būti atliktas kokybiškai ir techniškai – šešėliavimui panaudotos ne mažiau kaip 3 spalvos, spalvų techninis sudėtingumas ir retušavimas, šešėliavimas tinkamas akių formai ir atliktas simetriškai. Makiažas turi būti atliktas klasikine šešėliavimo technika. Akių šešėlių, skruostų bei lūpų spalvos turi derėti tarpusavyje.

**Draudžiama** naudoti trafaretą, darbo vietoje negalima turėti nuotraukų ar kitų pagalbinių vaizdinių priemonių, negalima naudoti priklijuojamų detalių, draudžiami piešiniai ant veido bei kaklo. Negalima naudoti grimo priemonių ir akvarelių. Modelis negali padėti meistrui atlikti makiažą. Modelis negali būti su priaugintomis blakstienomis ar permanentiniu makiažu. ***Leidžiamos priklijuojamos blakstienos.***

**Teisėjai** vertins makiažo sudėtingumą, švarą, techninius sprendimus, suderinimą su bendru modelio įvaizdžiu, naujausių mados tendencijų panaudojimu vakariniame makiaže.

**Laikas**: 60 min. Papildomai skiriamos 3 minutės modelio paruošimui, paskutinių detalių, aksesuarų uždėjimui, šukuosenos sutvarkymui.

**Vertinimo taškai** pateikiami vertinimo komisijai.

**Rezultatai.** Maksimalus taškų skaičius – 30 taškų, minimalus – 21 taškas.

Rungties dalyviai – Lietuvos profesinio mokymo įstaigų kosmetiko / vizažisto pirminio / tęstinio profesinio mokymo programų mokiniai.

Rungtyje gali dalyvauti vienas mokinys iš mokymo įstaigos.

Apdovanojimas – trys prizinės vietos.

Dalyvių **registracija vyks iki 2024 m. vasario 12 d. (imtinai).**

Dalyviai anketas / paraiškas dalyvauti konkurse teikia elektroniniu būdu, paspaudę nuorodą: <https://forms.gle/VtxGxdgrcuPqSdFH6>

Papildomą informaciją apie konkursą teikia Sigita Kutienė, el. p. sigita.kutiene@vpvpmc.lt, mob. tel. +37067510644.

Nacionalinio grožio profesijų mokinių

talentų konkurso 2024 nuostatų

3 priedas

**NACIONALINIS GROŽIO PROFESIJŲ MOKINIŲ TALENTŲ KONKURSAS 2024**

**VAKARINĖ - KOMERCINĖ ŠUKUOSENA**

Į konkurso salę atėjusio manekeno plaukai turi būti tiesūs. Prieš konkurso pradžią negalima naudoti segtukų ir (arba) suktukų, manekeno plaukai turi būti sušukuoti atgal. Prieš startą prižiūrėtojai patikrins, ar laikomasi taisyklių, priešingu atveju bus įrašomi baudos taškai.

1. **Plaukų ilgis.** Plaukai turi būti iki pečių arba ilgesni. Plaukai gali būti nevienodo ilgio.
2. **Spalva.** Leidžiama naudoti 3 harmoningai tarpusavyje susijusias spalvas, įskaitant bazinę spalvą. Draudžiama naudoti purškiamus spalvotus lakus, naudoti mėlyną ir žalią spalvas.
3. **Darbo įrankiai**. Leidžiama naudotis visais darbo įrankiais. Konkurso dalyviai gali naudoti žirkles, norėdami „pašvarinti“ šukuoseną ir nukirpti galiukus, iki tol, kol paskelbiama rungties pabaiga.
4. **Kosmetinės priemonės**. Leidžiama naudoti įvairias kosmetines priemones.
5. **Plaukų priauginimas draudžiamas.**
6. **Papuošimai.** Galima panaudoti daugiausiai 2 papuošalus. Papuošalas negali būti ilgesnis / platesnis nei 7 cm.
7. **Manekeno rūbai** turi būti pritaikyti prie šukuosenos stiliaus. Rūbai negali būti žemiau manekeno krūtinės.
8. **Makiažas** turi atitikti rungtį.
9. **Teisėjai** vertins formą, švarą ir atlikimo sudėtingumą, techniką. Vertindami teisėjai turi matyti visą šukuoseną, įskaitant viršugalvį.
10. **Laikas** – 60 minučių. Papildomai skiriamos 3 min. drabužiams apsirengti ir darbo vietai sutvarkyti.
11. **Rezultatai.** Maksimalus taškų skaičius – 30 taškų, minimalus – 21 taškas.

Rungties dalyviai – Lietuvos profesinio mokymo įstaigų kirpėjų pirminio / tęstinio profesinio mokymo programų mokiniai.

Rungtyje gali dalyvauti vienas mokinys iš mokymo įstaigos.

Apdovanojimas – trys prizinės vietos.

Dalyvių **registracija vyks iki 2024 m. vasario 12 d.**

Dalyviai anketas / paraiškas dalyvauti konkurse teikia elektroniniu būdu, paspaudę nuorodą:

Papildomą informaciją apie konkursą teikia Sigita Kutienė, el. p. sigita.kutiene@vpvpmc.lt, mob. tel. +37067510644.

Nacionalinio grožio profesijų mokinių

talentų konkurso 2024 nuostatų

4 priedas

**NACIONALINIS GROŽIO PROFESIJŲ MOKINIŲ TALENTŲ KONKURSAS 2024**

**PLAUKŲ SUGARBANOJIMAS ŽNYPLĖMIS IR ŠUKUOSENOS FORMAVIMAS**

Rungtis skirta tik III ir IV gimnazijos klasių mokiniams.

Manekeno plaukai turi būti sausi ir tiesūs. Plaukai negali būti iš anksto susukti. Prieš startą prižiūrėtojai patikrins, ar laikomasi taisyklių, priešingu atveju bus įrašomi baudos taškai.

1. **Plaukų ilgis.** Plaukai turi būti iki pečių arba ilgesni. Plaukai gali būti nevienodo ilgio.
2. **Spalva.** Leidžiama naudoti 3 harmoningai tarpusavyje susijusias spalvas įskaitant bazinę spalvą. Draudžiama naudoti purškiamus spalvotus lakus, naudoti mėlyną ir žalią spalvas.
3. **Darbo įrankiai**. Leidžiama naudotis visais darbo įrankiais (skirtingo diametro žnyplėmis). Baigus darbą, plaukuose negali likti smeigtukų ir spaustukų.
4. **Modeliavimas**. Šukuosena turi turėti komercinį įvaizdį. Pagrindinis šukuosenos elementas – palaidos garbanos. Galima šukuoseną papildyti bangos elementais priekinėje arba šoninėse dalyse.
5. **Plaukų priauginimas draudžiamas.**
6. **Kosmetinės priemonės**. Leidžiama naudoti įvairias kosmetines priemones.
7. **Papuošimai.** Draudžiama naudoti.
8. **Manekeno rūbai** turi būti pritaikyti prie šukuosenos stiliaus.
9. **Makiažas** turi atitikti rungtį.
10. **Teisėjai** vertins formą, švarą ir atlikimo sudėtingumą, techniką. Vertindami teisėjai turi matyti visą šukuoseną, įskaitant viršugalvį.
11. **Laikas** – 60 minučių. Papildomai skiriamos 3 min. drabužiams apsirengti. Jei bus liečiamasi prie plaukų, meistras gaus 5 baudos taškus.
12. **Rezultatai.** Maksimalus taškų skaičius – 30 taškų, minimalus – 21 taškas.

Rungties dalyviai – Lietuvos profesinio mokymo įstaigų kirpėjų pirminio profesinio mokymo programų mokiniai.

Rungtyje gali dalyvauti vienas mokinys iš mokymo įstaigos.

Apdovanojimas – trys prizinės vietos.

Dalyvių **registracija vyks iki 2024 m. vasario 12 d.**

Dalyviai anketas / paraiškas dalyvauti konkurse teikia elektroniniu būdu, paspaudę nuorodą: <https://forms.gle/VtxGxdgrcuPqSdFH6>

Papildomą informaciją apie konkursą teikia Sigita Kutienė, el. p. sigita.kutiene@vpvpmc.lt, mob. tel. +37067510644.

Nacionalinio grožio profesijų mokinių

talentų konkurso 2024 nuostatų

5 priedas

**NACIONALINIS GROŽIO PROFESIJŲ MOKINIŲ TALENTŲ KONKURSAS 2024**

**MOTERŲ GRADACINIS KIRPIMAS**

Manekeno plaukai visi turi būti sudrėkinti. Plaukai negali būti iš anksto paruošti (pakirpti). Prieš startą prižiūrėtojai patikrins, ar laikomasi taisyklių, priešingu atveju bus įrašomi baudos taškai.

Gradacinis kirpimas gali būti trijų geometrinių formų: trikampio, kvadrato arba apvalus.

Svarbu:gradacinio kirpimo plaukų ilgis smilkinių dalyse turi būti simetrinis.

1. **Plaukų ilgis.** Gali būti S ir M plaukų ilgis (S – plaukų ilgis, kai gradacinio kirpimo formos kraštas sutampa su apatinio pakaušio plaukų augimo linija. M – plaukų ilgis, kai gradacinio kirpimo formos linija yra iki pusės kaklo. Kirpčiukai ne trumpesni nei 10 cm).
2. **Plaukų spalva.** Manekeno plaukai turi būti nudažyti prieš konkursą. Komercinis plaukų dažymas. Gali būti iki trijų spalvų. Plaukų dažymo techniką dalyviai pasirenka patys. Draudžiamos neoninės dažų spalvos.
3. **Darbo įrankiai**. Leidžiama naudotis visais darbo įrankiais. Kirpimo mašinėles galima naudoti tik kontūravimui! Baigus darbą, plaukuose negali likti segtukų (spaustukų).
4. **Modeliavimas**. Baigtas kirpimas turi turėti komercinį įvaizdį. Forma gali būti trikampio, kvadrato arba apvali. Tiesi linija, įstriža į priekį arba įstriža atgal. Gali būti sukuriamas „veido įrėminimo“ efektas. Gradacija – žema arba vidutinė.
5. **Plaukų priauginimas draudžiamas.**
6. **Kosmetinės priemonės**. Leidžiama naudoti įvairias kosmetines priemones.
7. **Papuošimai** draudžiami.
8. **Manekeno rūbai** turi būti pritaikyti prie kirpimo stiliaus.
9. **Makiažas** turi atitikti rungtį.
10. **Teisėjai** vertins formą, švarą ir atlikimo sudėtingumą, techniką. Vertindami teisėjai turi matyti visą kirpimą, įskaitant viršugalvį.
11. **Laikas** – 60 minučių. Papildomai skiriamos 5 min. darbo vietos sutvarkymui, aprangos koregavimui. Manekeno galva turi būti tinkamai pasukta veidu į veidrodį, sudarant galimybę vaizdą matyti iš visų pusių. Pasibaigus rungčiai, plaukų liesti ir taisyti negalima.
12. **Rezultatai.** Maksimalus taškų skaičius – 30 taškų, minimalus – 21 taškas.

Rungties dalyviai – Lietuvos profesinio mokymo įstaigų kirpėjų pirminio / tęstinio profesinio mokymo programų mokiniai.

Rungtyje gali dalyvauti vienas mokinys iš mokymo įstaigos.

Apdovanojimas – trys prizinės vietos.

Dalyvių **registracija vyks iki 2024 m. vasario 12 d.**

Dalyviai anketas / paraiškas dalyvauti konkurse teikia elektroniniu būdu, paspaudę nuorodą: <https://forms.gle/VtxGxdgrcuPqSdFH6>

Papildomą informaciją apie konkursą teikia Sigita Kutienė, el. p. sigita.kutiene@vpvpmc.lt, mob. tel. +370 675 10 644.